钦定古今图书集成/明伦汇编/官常典/第407卷 > 董恢
## 钦定古今图书集成/明伦汇编/官常典/第407卷 > 董恢

按《三国蜀志董允传》注引《襄阳记》曰：“恢字体绪，襄阳
人。入蜀，以宣信中郎副费袆使吴。”孙权尝大醉，问袆
曰：“杨仪、魏延，牧竖小人也。虽常有鸣吠之益于时务，
然既已任之，势不得轻。若一朝无诸葛亮，必为祸乱
矣。诸君愦愦，曾不知防虑于此，岂所谓贻厥孙谋乎？”
袆愕然，四顾视，不能即答。恢目袆曰：“可速言！仪、延之
不协，起于私忿耳，而无黥韩难御之心也。今方扫除
彊贼，混一区夏，功以才成，业由才广。若舍此不任，防
其后患，是犹备有风波，而逆废舟楫，非长计。”权大笑
乐。诸葛亮闻之，以为知言还，未满三日，辟为丞相府
属，迁巴郡太守。